अहिले यतिबेला पनि प्रधानमन्त्री शेरबहादुर देउवा र उनका सहयात्री पुष्पकमल दाहालले संविधान संशोधन गरिछाड्ने रट लगाइरहेका छन्। कसैले पनि ठोकुवा गर्न सक्छ, सम्भव हुने थियो भने उनीहरूले प्रचण्डकै प्रधानमन्त्रित्वमा त्यो काम फत्ते गरिसक्ने थिए। प्रचण्डले गणितमा हेरफेर ल्याउन कसरत गरेकै हुन्। पहिलो चरणको स्थानीय निर्वाचन सम्पन्न हुँदासम्म पनि गणित यथावतै रहेको देखियो। जे होस्, पहिलो चरणको स्थानीय निर्वाचनमा सत्तारूढ दलहरूले महागठबन्धनका बाबजुद अपेक्षा गरिएको सफलता प्राप्त गर्न सकेनन्। प्रचण्डका समयमा त्यो हुन नसके पनि केहीले के अनुमान गरेका थिए भने सांसद किनबेचको राम्रो अनुभव सँगालेका भनी आरोप खेपेका देउवा प्रधानमन्त्री भएपछि संसद्को गणित बदलिनेछ। अझ देउवा प्रधानमन्त्री हुनासाथ गणित बदलिनै लागेको आभाससमेत भएको थियो। तथापि संविधान संशोधनका सन्दर्भमा उनीहरूले चाहेजस्तो प्रगति अहिलेसम्म भएको छैन।
